AOT เว้นค่าจอดรถ “สุวรรณภูมิ” โซนC ช่วงหยุดยาว5-9เม.ย.62 หวังอำนวยความสะดวก-ลดรายจ่ายผดส.
AOT เว้นค่าจอดรถ "สุวรรณภูมิ" โซน C ช่วงหยุดยาว 5-9 เม.ย.62 หวังอำนวยความสะดวก-ลดรายจ่ายผดส. พร้อมจัดรถ Shuttle Bus บริการรับ-ส่ง 24 ชม.
4 เม.ย. 2562

น.ท.สุธีรวัฒน์ สุวรรณวัฒน์ ผู้อำนวยการท่าอากาศยานสุวรรณภูมิ (ทสภ.) บริษัท ท่าอากาศยานไทย จำกัด (มหาชน) หรือ AOT เปิดเผยว่า ทสภ.จะยกเว้นค่าบริการจอดรถยนต์ให้แก่ผู้โดยสารที่นำรถมาจอดที่ลานจอดรถระยะยาว โซน C ซึ่งสามารถจอดรถได้จำนวน 718 คัน ในระหว่างวันที่ 5-9 เมษายน 2562 ซึ่งเป็นวันหยุดชดเชยวันจักรีที่มีวันหยุดยาวติดต่อกัน 3 วัน
โดยจะยกเว้นค่าบริการจอดรถตั้งแต่เวลา 08.00 น.ของวันศุกร์ที่ 5 เมษายน 2562 จนถึงเวลา 17.00 น.ของวันอังคารที่ 9 เมษายน 2562 และ ทสภ.จะยกเว้นค่าบริการจอดรถที่ลานจอดรถระยะยาว โซน C อีกช่วงในระหว่างวันหยุดยาวของเทศกาลสงกรานต์ โดยจะเริ่มตั้งแต่เวลา 08.00 น.ของวันพฤหัสบดีที่ 11 เมษายน 2562 จนถึงเวลา 17.00 น.ของวันพุธที่ 17 เมษายน 2562
ทั้งนี้ ในช่วงดังกล่าว ทสภ.ได้จัดเตรียมรถ Shuttle Bus สายพิเศษสำหรับวิ่งให้บริการรับ-ส่งผู้โดยสารระหว่างลานจอดรถระยะยาว โซน C กับอาคารผู้โดยสารทุกๆ 15 นาที ตลอด 24 ชั่วโมง โดยจะรับผู้โดยสารไปส่งยังอาคารผู้โดยสารขาออกชั้น 4 ประตู 5 และวนลงไปที่อาคารผู้โดยสารขาเข้าชั้น 2 ประตู 5 แล้วกลับไปที่ลานจอดรถระยะยาว โซน C
อีกทั้ง นอกจากรถ Shuttle Bus สายพิเศษที่ ทสภ. จัดเตรียมให้แล้ว ยังมีรถ Shuttle Bus สาย A (สายปกติ) ที่วิ่งให้บริการรับ-ส่งผู้โดยสารจากศูนย์ขนส่งสาธารณะ (Bus Terminal) ไปยังลานจอดรถระยะยาว โซน C เพื่อรับผู้โดยสาร ไปส่งยังอาคารผู้โดยสาร ชั้น 1 ประตู 3 และประตู 8 และวนขึ้นไปที่ชั้น 2 ประตู 5 แล้วกลับไปที่ลานจอดรถระยะยาว โซน C ทั้งนี้ผู้ใช้บริการรถ Shuttle Bus ไม่ต้องเสียค่าใช้จ่ายใดๆ ทั้งสิ้น
โดยการยกเว้นค่าบริการจอดรถยนต์ที่ลานจอดรถระยะยาว โซน C ในครั้งนี้จะช่วยอำนวยความสะดวกและลดภาระค่าใช้จ่ายให้กับผู้ใช้บริการ ทสภ.ที่ประสงค์จะนำรถยนต์ส่วนตัวมาจอดเพื่อเดินทางในช่วงวันหยุดยาวติดต่อดังกล่าว ซึ่งคาดว่าจะมีผู้ใช้บริการ ทสภ. เป็นจำนวนมาก ดังนั้นขอให้ผู้โดยสารเผื่อเวลาในการเดินทางมาถึงสนามบินล่วงหน้า 3 ชั่วโมงสำหรับเที่ยวบินระหว่างประเทศ และล่วงหน้า 2 ชั่วโมงสำหรับเที่ยวบินภายในประเทศ